Transkriptioun vum Livestream vun der Pressekonferenz nom Regierungsrot (02.09.2022)

## Intervenanten

* Xavier Bettel, Premierminister, Staatsminister
* Claude Turmes, Minister fir Energie
* Moderatioun
* Journalisten

## Sproochen

* Lëtzebuergesch
* Franséisch

## Transkriptioun

[Xavier Bettel]

Voilà. Schéine gudde Mëtteg. Mir haten de Moie Regierungsrot, deen elo just och fäerdeg ginn ass, wou mir eng Rëtsch vu Punkten haten, déi Dir och wäert an deem schrëftleche Rapport fannen.

Mee et wor eis wichteg, an dofir hunn ech och direkt den Här Turmes gefrot fir haut de Mëtteg e Briefing ze maachen, fir eben och déi allgemeng Suerg, déi Inflatioun, déi mir an den Energiepräisser och am Moment kennen, an deen eben och ganz ville Betriber, mee virun allem och ganz, ganz ville Bierger Suergen an Angscht mécht, och scho kënnen ze kommunizéieren.

Ech muss Iech soen, dass mir déi Suergen och verstinn an dass een och déi Suerge muss ganz eescht huelen, well et ass och net ëmsoss wann ech schonn am August och eng Kéier d'Sozialpartner geruff hunn, fir a bilaterale Gespréicher an de Staatsministère ze kommen, fir mat hinnen och ebe virzäiteg och déi nächst Tripartite kënne virzebereeden.

Mir hunn de Moien, wéi mir beienee souzen, iwwert déi allgemeng Präisdeierecht a besonnesch och iwwert déi héich Energiepräisser och beroden.

Ech hunn och decidéiert, an den Här Turmes ass och domadder averstane -

Dir wësst, mir haten déi lescht Wochen a Méint, an och nach haut, de Punkt vum Covid all Woch um Ordre du jour - dass och de Punkt Energie all Woch wäert rekurrent um Ordre du jour vum Regierungsrot stoen, bis dës Kris am Energiesecteur och iwwerstane ginn ass.

Mir wëssen dass den Hierscht an de Wanter virun der Dir stinn.

Mir hunn de Summer genotzt, fir ons op déi méi kal och Zäit ze preparéieren.

D’Versuergungssécherheet ass a bleift och ons éischt Prioritéit.

Den Energieminister wäert och duerno am Fong eng allgemeng Aschätzung awer och déi aktuell Situatioun, wéi et eben och mat der Versuergung hei zu Lëtzebuerg ass bei Gas a bei Stroum, eben och hei zu Lëtzebuerg, vis-à-vis vun de Clienten, wéi do d'Situatioun och ass, wéi ass Situatioun och ass. An... op der enger Säit ass jo de Black-out déi grouss Angscht fir jiddwereen, dass op eng Kéier net méi Energie iwwerhaapt do wier, gëtt et och nach deen anere Punkt, deen och ganz, ganz wichteg ass, dee vum Präis. De Fait, dass d'Energie och fir jiddweree muss bezuelbar och bleiwen.

D’Regierung strieft dofir och fir effikass a spierbar Hëllefen un fir jiddereen, deen mat der aktueller Situatioun och ze kämpfen huet.

Mir maachen - an ech insistéieren dorop - dat wéi dat och schonn am Fréijoer de Fall war zesumme mat de Sozialpartner.

Dir wësst, datt d’Regierung an d’Sozialpartner sech de 14. September erëm gesinn, no deenen Diskussiounen, déi mir schonn a Bipartitten haten.

Déi Reunioun vum 14. ass och nees fir d'Analys vun den Zuelen och ze maachen. Fir mech ass et eng wichteg Prämisse, dass mir eis och bei der Analys alleguerten eens sinn vum Point de départ, vun deem mir och schwätzen.

An ech hunn de Moien och de Regierungsrot informéiert, dass ech den 18., 19. an 20. September scho blockéiert hunn, fir déi richteg Tripartite-Gespréicher scho kënnen unzefänken. De Sozialdialog ass e wichtegen Deel vum Erfollegsmodell Lëtzebuerg.

An... ech wëll elo net verschidde Länner zitéieren...

Mee wann ech awer an Europa kucken, hu mir hei zu Lëtzebuerg eng sozial an och en Erfollegsmodell, dee wierklech eng sozial Stabilitéit an och eng politesch Stabilitéit och kennt.

Dat ass e Facteur och vu Kompetitivitéit, dee ganz, ganz wichteg ass.

An ob dat elo grouss Demonstratioune sinn, ob dat grouss Streiken sinn, ass eppes wat zu Lëtzebuerg wierklech eng Ausnam och ass.

De soziale Fridde gëtt och garantéiert duerch am Fong equilibréiert an och sozial gerecht Mesuren,

déi een zesumme mat de Sozialpartner diskutéiert an dono zesummen och decidéiert.

Dofir ass d’Tripartite ee vun de wichtegsten Instrumenter, déi onst Land och huet.

An ech sinn een deen déi lescht 9 Joer net ëmmer einfach Tripartitten hat, awer ni opginn huet, an ech si mir och bewosst, dass un all de Verhandlungspartner och en Deel vu Responsabilitéit ass, fir dëst Instrument am Fong mat där Virsiicht och ze benotzen.

Heiansdo gëtt gesot, et funktionéiert net, oder d'Vertraue wier gebrach... Nee ! De Sozialdialog funktionéiert an dee leschte Rendez-vous, dee mir jo och haten, wor jo éischter esou, wéi ech d'Commentairen och gelies hu vun deem engem a vun deem aneren, op konstruktiv Basissen opgebaut.

Et wier fir ons als Lëtzebuerger Land eng Tragedie wann eisen Sozialmodell vun der Tripartite net géif goen... a wann e souguer futti géif goen.

Ech sinn dofir frou, dass mir och als Regierung eis eens gi sinn mat de Sozialpartner.

Ech weess dass dat vis-a-vis vun Iech e gewëssene Frust och bruecht huet, well ech och schonn ugekënnegt hat bei e puer Statements, dass d'Verhandlungen um Verhandlungsdësch och stattfannen. Ech verstinn dass dir gäre wéisst, wat am Viraus deen een oder deen anere gär hätt, mee dat mécht Komplikatiounen vis-a-vis vun engem Echange.

Wa jiddweree schonn an eng Reunioun erageet fir ze soe wat en net wëll, oder wat muss erauskommen, da si mir och blockéiert.

Et ass och kengem gehollef, wann een, ob dat bei de Sozialpartner, bei de Parteien, bei der Oppositioun oder Majoritéit ass, wann deen ee probéieren sech vis-a-vis vun deem aneren ze profiléieren. Et geet drëms, dass mir zesumme géigesäitegt Vertrauen, géigesäitege Respekt, och hunn, fir zesummen do an deene Verhandlungen dono eben d'Resultater, ob se positiv, an ech hoffen, och sinn, kënne matzedeelen.

Selbstverständlech muss d'Regierung an och d'Chamber hir Verantwortung an d'politesch Responsabilitéit doriwwer huelen.

Et ass d'Politik, déi den Optrag vum Bierger kritt huet, dëst Land am Interêt général och ze féieren.

An dat wäerte mir och maachen. Awer net ouni ze versichen, an dass dat wat ech och gesot hunn, en Accord an dëser Partite och ze fannen.

En Accord mat spierbaren Hëllefen fir d’Leit bis an d’Mëttelschicht eran, en Accord, deen laangfristeg ons Aarbechtsplazen och soll garantéieren an och onse Wuelstand, an en Accord, deen ons sécher och duerch de Wanter an doriwwer eraus féiere soll.

Mir wëssen awer och, dass Lëtzebuerg eleng dës Kris net léise kann.

Et ass eng Utopie ze mengen, dass mir eleng d'Kris léise kënnen. Mir sinn als flächeméisseg kléngt Land massiv och tributaire vun Energie-Importer aus ganz Europa.

An dofir si mir besonnesch op eng europäesch Léisung ugewisen, fir d’Energiepräisser och an de Grëff ze kréien.

Den 9. September ass e wichtege Rendez-vous. Den Här Turmes kann Iech dat och beschreiwen, wéi wichteg deen och ass, wou den Energie-Conseil zu Bréissel wäert och stattfannen.

Op dësem Conseil wäerte Verhandlunge gefouert ginn, déi vu grousser Wichtegkeet fir ons sinn.

Et soll net op dem Niveau vun de Chefs d'État a Chefs de Gouvernement déi Diskussioune stattfannen, mee bei de Leit, bei de Spezialisten, bei den Energieministeren, déi dat sollten och hunn.

Fir eis wor et wichteg och haut dofir eis Lëtzebuerger Positioun och eben ze diskutéieren, déi dann op deem Conseil och sollt verdeedegt ginn.

An eis Regierung strieft Léisungen un, déi engersäits eng Baisse vun den europäeschen Energiepräisser bewierken, awer ouni anersäits, dat huet den Här Turmes dès le départ och scho gesot, ouni dass d’Versuergungssécherheet vun onse Bierger a Betriber a Gefor kéinte kommen.

Et ginn "Solutions simplistes" vläicht um Pobeier, mee déi awer dono Konsequenzen och hätten, déi schwéier nozevollzéie wieren.

Et gëtt fir eis Regierung kee prinzipiellen Tabu méi. Ech héieren, déi eng kënnege ganz vill un, an da wiessele souguer d'Ukënnegunge vun enger Woch op déi aner.

A mir wëssen dass och dee fräie Marché kann ... An och, muss ech iech soen, fir e liberale Premierminister, deen haut virun iech steet, kann de fräi Marché nëmmen ënnert fräien a faire Bedéngunge funktionéieren.

Mee dës fräi Bedéngunge sinn duerch de Krich an der Ukrain staark beanträchtegt.

An dofir kënnen a wäerte mir och Agrëffer an de fräie Marché matdroen, wann dëst sënnvoll - sënnvoll! - an och erfuerderlech sinn.

Well d'Konsequenze vun där enger oder vun där anerer Decisioun och aner Konsequenze kënne mat sech bréngen.

Ech hunn dat elo fir d'zweet gesot, mee dat... Ech mengen haut ass e ganz gudden Artikel an enger gréisserer Lëtzebuerger Dageszeitung, wou justement déi Analys och gemaach gëtt, dass verschidden Iddien, déi vläicht gutt um Pabeier kléngen, awer Repercussioune kënnen hunn.

Mir hunn och iwwert déi Iwwergewënn-Steier fir d'Energieproduzenten op europäeschem Niveau diskutéiert.

Et ass eng Iddi, déi mir och géifen ënnerstëtzen. Mat de Recettë vun dëser Steier kéinten d’Bierger a ganz Europa an och zu Lëtzebuerg zousätzlech entlaascht ginn.

Ech sinn och amgaang - ech hunn de Minister dann och de Moien héieren - och op mengem Niveau mat verschiddenen europäesche Partner Gespréicher ze féieren.

Ech wor jo dës Woch och zu Paräis, wou ech mat der franséischer Premierministesch an och mam franséische President konnt en Echange driwwer hunn.

An et ware produktiv an och encourageant Gespréicher, fir eben och informéiert ze ginn, wéi gréisser Länner, déi awer och produzéieren... mee, geet et duer, geet et net duer, déi awer och souguer tributaire sinn vun deenen aneren, och d'Analys vun der Situatioun och maachen.

Ech hunn Iech virdru gesot... Ech weess, et ass net dat, wat... d'Essenz vum Journalist ëmmer am léifsten hätt, mee ech hunn Iech keng Detailer ginn.

Ech hunn Iech och net gesot, wéi wäit d'Agrëffer an de Marché, oder wéi z. B. bei déi Steier bei deem Iwwergewënn soll ausgesinn.

Mee dat sinn och ganz komplex, an dat sinn och technesch Diskussiounen, wou mir wéi gesot och garantéiere wëllen, datt d'Versuergunssécherheet vu Lëtzebuerg net a Gefor geet, a wou och de Minister eng Marge de Manoeuvre muss kënnen och hunn, well de But ass jo dann do och e Kompromëss kënnen ze fannen.

Also e klenge Resumé: d'Tripartite wäert déi Plaz sinn, wou déi Diskussioune wäerte stattfannen, wéi mir dem Lëtzebuerger Bierger, der Lëtzebuerger Ekonomie kënnen entgéint kommen, mat deene Moyenen, déi mir och hunn.

wéi mir virun allem d'Aarbechtsplazen och kënne preservéieren, de Wuelstand, dee mir all kennen, an dass am Fong Energie net e Luxus gëtt.

Mir kënnen eis net erlaben, dass sech hëtzen hei zu Lëtzebuerg ofhängeg ass vun Ärem Gehalt.

An dowéinst sinn och Efforte virgesinn, déi mir allgemeng sollten och maachen, fir d'Energiekonsommatioun och ze reduzéieren.

An ech mengen, dass dat eng ganz gutt Transitioun elo net "énergétique", mee "de parole" ass, fir den Här Turmes.

[Claude Turmes]

Villmools Merci Här Premierminister. Merci Iech all, dass Dir hei sidd.

Ech wollt vläicht fir d'éischt e bësschen de Point maache vun der Versuergungssécherheet.

Am Wanter, an du virun allem, wéi de Putin de Krich ugefaangen huet an der Ukrain, ware mir eigentlech an Europa insgesamt schlecht opgestallt mam Gas.

Mir waren an enger Situatioun mat 30, 35, verschidde Jore souguer 40% Importer aus Russland, an d'Angscht, oder d'Probabilitéit, oder d'Méiglechkeet, dass de Putin dee Gas géif notzen als Deel vu sengem Krich, a mir op der europäescher Säit, also wann ech éierlech sinn, Januar/Februar, do ware mir ne t gutt opgestallt.

Wat hu mir deemools gemaach? An ech hunn deemools och ganz vill Energie dran investéiert, dass et dozou komm ass...

Mir hunn a Rekordzäit en europäescht Reglement gemaach, fir dass d'Gas-Späicher gefëllt ginn.

An Dir musst Iech einfach emol d'Gréisstenuerdnung ginn: mëttlerweil ass Gazprom, déi 40 bis 50% vun de Gas-Späicher an Holland, an Däitschland an an Éisträich kontrolléiert hunn, déi Proprietär waren, Gazprom ass an deenen 3 Länner expropriéiert an obwuel si dann als Acteur net méi do sinn, sinn déi Gas-Späicher trotzdeem gefëllt ginn.

Dat heescht, mir sinn an enger vill besserer Situatioun, an ech mengen et ass och besonnesch Däitschland, wat jo extrem exposéiert ass, Éisträich, Holland, déi wierklech hire Match gemaach hunn, awer virdrun hu mir et natierlech fäerdeg bruecht kollektiv dat Gas-Reglement ze maachen.

An eis Lëtzebuerger Verantwortung am Kader vun deem Gas-Stockage hu mir och gemaach,

dat heescht eis Gas-Verkeefer hunn och hir 15% Undeel vun hirem Gesamtverkaf an de Späicheren op verschidde Plazen agelagert, soudass mir och eis Efforten an deem Beräich gemaach hunn. Dat zweet, wat mir brauche fir beim Gas iwwert de Wanter ze kommen, ass déi 15% Gas-Aspuerungcampagne.

Do ginn ech Iech elo e puer Detailer vu Lëtzebuerg, mee do musst Dir och wëssen, dass mir och dat jo och quasi an enger Woch decidéiert hunn um europäeschen Niveau, a säitdeem sinn all Länner ganz konsequent ënnerwee fir eben déi 15% ze maachen.

An eppes wou mir nach och wëllen a musse méi dru schaffen, ass déi Gas-Akafsplattform, an dat ass och eppes wou mir mat der Kommissioun am Gespréich sinn, fir dass déi nach méi professionell funktionéiert.

Beim Gas musst Dir och verstoen: mir sinn an engem Belsch-Lëtzebuerger Gas-Marché.

Dofir hu mir eng extrem enk Ofstëmmung mat der belscher Regierung. Mir hunn den "Standing Gas Crisis" Comité, dee sech reegelméisseg gesäit, a mir hunn och mat der Belsch eise Plan d'urgence gas ganz am Detail ofgeschwat, fir dass mir mat hinnen do sou no wéi méiglech un hinnen dru sinn.

Ier ech bei d'Spuercampagne kommen, vläicht nach e puer Wuert zum Stroum.

De Stroum ass och elo dobäi komm als Suergekand.

Dat war... konnt een eigentlech am Februar/Mäerz vun dësem Joer nach net esou ofzegesinn, well et sinn zwee Facteuren dobäi komm, déi deemools net kloer waren.

Wat een deemools wousst, ass: wann de Gas knapp ass, dann hu mir natierlech, well mir jee no Länner alt emol, komm mir soe ronn 20% vum Gas iwwer Stroum produzéiert gëtt, dann hu mir vläicht net all dee Gas.

An en ass eventuell ganz deier. Wat mir deemools net woussten ass, dass mir duerch de Klima-Effekt esou en dréchene Summer géife kréien

- mëttlerweil sinn eenzel Länner, Spuenien, Portugal, awer méi relevant nach ass: a Skandinavien huet et och extrem wéineg gereent -

an doduerch sinn d'Waasserkraaftwierker a Schweden an an Norwegen net sou gefëllt wéi soss, an dat ass och dann eng Contributioun.

Si sinn net Exportateure vu Stroum ëmmer an de West-europäesche Marché gewiescht, an dat riskéiert dëse Wanter net esou de Fall ze sinn.

Eng drëtt Donne, ass, an dat ass och eppes wat am Februar net kloer war, awer mëttlerweil leider méi kloer ginn ass: Frankräich huet e rise Problem vu Korrosioun a sengen Atomreakteren, a Frankräich wäert et warscheinlech net fäerdeg bréngen, déi korrodéiert Reakteren un d'Netz ze kréien, soudass een och elo muss méi kloer gesinn: wat ass dann d'Realitéit vun der franséischer Stroumproduktioun virun allem am Januar, Februar a Mäerz, wann et méi kal gëtt.

Mir brauchen elo do Kloerheet. Ech hunn déi lescht Deeg vill Zäit um Telefon verbruecht mat den Däitschen.

Déi Däitsch maachen en "Strom-Stresstest". Dee wäert dann déi nächsten Deeg erauskommen. Déi maachen och eng Rei Hypotheese fir Frankräich.

An dat wat mir och elo fäerdeg bruecht hunn iwwert d'Gespréicher déi lescht Deeg, ass dass den däitsche Stroum-Stresstest dann direkt och um europäeschen Niveau gespigelt gëtt,

an dass déi ENTSO-E, dat ass den Zesummeschloss vun den europäeschen Stroumnetz-Bedreiwer, déi maachen Zenarien fir de Wanter, wéi vill Stroum ass am Wanter do, ass et knapp, ass et net knapp, an dass dat alles bis nächste Freideg, dass mir do eng méiglech grouss Kloerheet hunn, fir dann eben och ze wëssen: musse mir beim Stroum eventuell eng änlech Spuercampagne Europawäit maachen, wéi beim Gas.

Dann, hei zu Lëtzebuerg... Mir hunn eis 15% Gas- oder Energieaspuercampagne hu mir akribesch iwwert déi lescht Woche virbereet, iwwert dee ganze Summer, mat Eenzelgespréicher. Gëschter war d'Taskforce vun der Regierung zesummen. Mir hu 6 Ministèren, déi eigentlech do matschaffen.

Gëschter hu mir do nach e puer Detailer... de Feinschlëff gemaach. De Moien hu mir am Regierungsrot dee Plang ugeholl.

An dee Plang wäerte mir am Detail d'nächst Woch en Donneschdeg virstellen.

Mir hunn... dat gëtt... Wat wichteg ass: wann een eng Spuercampagne mécht, da muss all Mënsch konsequent motivéiert sinn.

An dofir ass et wichteg: de Staat an d'Gemenge si Virbild. An do maache mir och ganz konsequent Aspuerungen.

A mir brauchen natierlech dann och d'Wirtschaft u Bord. An déi gutt Noriicht ass, dass d'UEL, d'Chambre de commerce, d'Chambre des métiers, d'FEDIL, dass déi och alleguerte bereet sinn, do op eng flott Aart a Weis do matzemaachen. Dat ware ganz konstruktiv Gespréicher.

An dann natierlech och eng Campagne fir d'Bierger... An dat alles wäerte mir iech am Detail d'nächst Woch en Donneschdeg virstellen.

Mëttlerweil... also et ass och esou, dass mir ganz vill Gespréicher mat eise Fournisseuren hunn, fir eben och ze wëssen: wéi gesi si d'Evolutioun vun de Gaspräisser a vun den Stroumpräisser?

Awer mir wäerten d'nächst Woch nach eng Kéier extra eng Ronn dréine mat eise Stroum- a Gasfournisseuren, fir do och nach eng Kéier de Point ze maachen.

Wat och wichteg ass, ass jo: mir hunn hei zu Lëtzebuerg ee vun de beschte Systemer, dass keen ofgespaart gëtt.

An dat ass natierlech eng Zesummenaarbecht Fournisseure mat de Sozialämter. An d'nächst Woch wëll ech eben do och nach eng Kéier méi kloer gewuer ginn: ass do... ass dee System wierklech bis zu Enn...

Ass dat Netz richteg gutt, oder sinn do och kuerzfristeg elo nach e puer Verbesserungen ze maachen?

Et war e Wonsch vun de Gewerkschaften och, wéi mir se d'lescht Woch gesinn hunn, fir och méi Detailer ze kréien iwwer d'Versuergunssécherheetslag, an och iwwert d'Spuercampagne. Dat maache mir och an dëser Woch.

Gutt... dat heescht, en Donneschdeg kritt Dir do all Detailer. An dann ass dës Woch natierlech och extrem wichteg well mir e Freideg deen extraordinären Energieconseil hunn.

Do geet et eigentlech dann drëm nach eng Kéier de Point ze maachen. D'Versuergungssécherheet beim Gas... ech mengen, do hu mir elo, si mir scho gutt virukomm.

Do wëll ech virun allem nach eng Kéier zum Gespréich bréngen: déi gemeinsam Akafsplattform, déi ass wichteg an déi leeft nach net gutt genuch.

An da musse mir virun allem Kloerheet kréien: wou si mir elo beim Stroum drun? Mir mussen endlech och vun de Fransouse gewuer ginn: wéi vill kënne si reell op den Dësch bréngen, oder un d'Stroumnetz bréngen de Wanter?

An da kréie mir och natierlech eng Diskussioun iwwert Agrëff an de Marché. An ech mengen, wéi de Premierminister gesot huet: e Marché ass ni e Selbstzweck.

E Marché ass elo an dëser Krichssituatioun natierlech... ech mengen, do sinn elo Anomalien, a mir mussen do agräifen.

Wa mir agräifen, musse mir dat esou maachen, dass mir net méi Schued maache wéi gutt maachen.

D'Kommissioun ass amgaangen u konkrete Proposen ze schaffen.

Ech hat gëschter nach e längert Telefonat och mat deene Leit, déi dorunner schaffen. Dir hutt mëttlerweil an der internationaler Press an och op enger Radiostatioun zu Lëtzebuerg... dir hutt elo déi éischt Iddien, dir wësst wéi dat geet zu Bréissel.

Soubal et de Pabeier gëtt, da gëtt e geleaked an da kritt een e puer éischt Iddien. An dat wat haut eben och international an der Press steet, ass plus ou moins dat wou mir eigentlech och menge wou d'Diskussioun muss higoen:

Jo zu Agrëff, awer déi Agrëff däerfen net d'Versuergungssécherheet a Gefor stellen.

An da fir e Land wéi eist, wat 100% vum Pëtrol, 100% vum Gas importéiert, a 70, 75, 80% heiansdo och méi, vum Stroum importéiert, ass et natierlech extrem wichteg dass d'Grenzen opbleiwen. A just fir iech ee Beispill ze ginn: ee vun de Modeller, dee probéiert ginn ass, fir elo an de Marché anzegräifen, ass Spuenien a Portugal.

Si hunn de Präis vun de Gaskraaftwierker gedeckelt an d'spuenesch an d'portugisesch Regierung bezuelen d'Differenz.

Dat huet och elo dofir gesuergt, dass a Portugal an a Spuenien d'Präisser falen, mee wat ass dunn awer och geschitt?

Spuenien a Portugal hunn nach ni sou vill exportéiert no Frankräich, an dat ass natierlech dunn esou laang gaange bis de spuenesche Finanzminister gesot huet:

Wéi dann, ech leeën elo sou vill Suen hei op den Dësch, fir de Fransousen ze hëllefen? An d'Spuenier hu virgëschter decidéiert: null Export zu Frankräich.

Dat heescht, do ass en europäesche Bannemarché, deen eigentlech do ass, fir een deem aneren ze hëllefen, an da fänke mir un dran ze intervenéieren.

An d'Resultat ass: d'Grenze ginn zou. An dat ass ebe genee dat wat mir nächste Freideg musse vermeiden.

Mir brauche Léisungen, mee et musse Léisunge sinn, déi am Endeffekt eben och d'Grenzen op halen.

Wa mir dat net maachen, da riskéiere mir souguer och Versuergungsenkpäss, an, ech mengen, dat dierf net sinn.

A mir als Lëtzebuerg, bréngen eis konstruktiv a ganz aktiv an déi Gespréicher an.

An dat hei kritt elo eng Dimensioun, déi natierlech net nëmmen eng energietechnesch, Energie just reng politesch Diskussioun ass...

Ech mengen et ass eng Diskussioun, déi erop bei d'Premierministere geet, an dofir ass et och gutt, dass mir zwee an eis Ekippen esou gutt koordinéiert sinn.

Merci.

[Journalist]

Moien. Marc Hoscheid, RTL Tëlee. Här Turmes, Dir hutt gesot d'Gas-Späichere si gutt gefëllt. Ech menge plus minus 80%.

Dat ass awer e bësschen abstrakt. Konkret: wann dann elo Russland muer de Krunn zoudréint, wéi laang kéim Lëtzebuerg da mat deene Reserven, déi mir aktuell hunn?

[Claude Turmes]

Also... Et dierf een net de Feeler maachen; an deen hu mir och um europäeschen Niveau net gemaach: et sinn net d'Gas-Späicher vun Däitschland fir Däitschland.

An d'Gas-Späicher vu Frankräich fir Frankräich, an d'Gas-Späicher vun Holland fir Holland. Wa mir dat maachen, da si mir e Vull fir d'Kaz beim Putin.

Dat wat mir duerchgesat hunn, och ganz proaktiv, ass: déi Gas-Späicheren notze mir kollektiv.

An déi däitsch Gas-Späicher, do hu Lëtzebuerger Entreprisen... hunn an Däitschland e Gas-Späicher.

Éisträichesch Entreprisen hunn an Däitschland e Gas-Späicher. Däitsch Entreprisen hunn an Éisträich Gas-Späicher-Capacitéite gebucht.

Franséisch Entreprisen hunn an Holland Gas-Späicher-Capacitéite gebucht. A firwat ass dat gutt?

Well dat eis méi eng grouss Resilienz gëtt am Ganzen. An dofir dierf een dat net op den eenzele Späicher maachen, mee et ass eben esou: et muss een déi Späicher gesinn, déi Capacitéiten, wou een och déi Späicher ka matenee verbannen, an och den zousätzlechen Energie-Import, dee mir z. B., oder dee mir alleguerte kréien iwwer Zeebrugge, iwwer Rotterdam, a geschwënn och an Däitschland.

[Journalist]

Dir hutt och... d'Situatioun beim Stroum ugeschwat, d'Penurie beim Stroum. Wat huet dat da fir eng Auswierkung op d'Elektromobilitéit?

Encouragéiert Dir d'Leit nach ëmmer esou séier wéi méiglech ëmzeklammen, oder wiert Dir net grad sou frou, wann deen een oder anere säi Verbrenner nach e bëssche géif halen?

[Claude Turmes]

Jo... ech mengen, dat do ass eng, géif ech mol soen, Fangfrage. Wat wichteg ass... wat mir immens wéi deet, dat ass wou mir elo sinn beim Klimawiessel.

A Pakistan sinn 30 Millioune Leit, ech widderhuelen, 30 Millioune Leit hunn an deene leschten 3-4 Wochen quasi hiert Heem verluer.

30 Millioune Leit, impaktéiert duerch de Klimawandel! An ech hoffen dat ass eng Äntwert. Et ass kloer: alles wat mir elo maachen däerf op kee Fall d'Transition énergétique ofbremsen.

An et ass souguer just de Contraire: mir mussen - an dat ass och en Deel vun eiser Strategie - och hei zu Lëtzebuerg wäerte mir déi nächst Wochen dru schaffen nach méi solar, nach méi schnell solar, méi Wand, méi schnell Wand...

An et gëtt jo och gutt News, wann Dir gesitt: sämtlech Premierministere vun der Ostsee waren zesummen d'lescht Woch, op Invitatioun vun Dänemark.

D'Offshore-Wand-Capacitéit an der Ostsee gëtt mol 7 gemaach. D.h. mir hu genuch Stroum och fir all d'Elektroautoen, an dat muss ganz ganz schnell elo goe mat der Elektromobilitéit.

[Journalist]

Zum Schluss nach Här Bettel. Dir hutt gesot, d'Verhandlunge ginn net op der Place publique gefouert an et muss eng Kéier ofgestëmmt gi mat de Sozialpartner.

Elo hu jo awer rezent déi 2 Parteipresidente vun deene Gréngen ewell Mesure virun der Tripartite gefuerdert. Wéi ass dat bei Iech ukomm a wéi kann dat sinn? Schwätzt een an der Koalitioun net mateneen?

[Xavier Bettel]

Dach. Mir maachen dat op Regierungsniveau an dat leeft ganz gutt. Wollt Dir nach eppes soen Här Turmes?

[Claude Turmes]

Den Här Bettel huet Recht. Ok, Merci!

[Journalist]

David Marques fir de Quotidien. Fir do nach eng Kéier anzehaken: Dat kléngt elo e bësschen sou wéi wann d'Exklusivitéit vun de Verhandlungen eleng bei der Regierung oder de Sozialpartner wier.

Wëllt Dir net, oder wëllt Dir verhënneren dass d'Parteien, d'Chamber sech abréngen? Well mir schwätzen awer vun der Separatioun des pouvoirs. Wëllt Dir den Debat do ofwiergen, oder wéi kann een dat verstoen?

[Xavier Bettel]

Nee, et geet guer net dorëms. Mee de Fait ass, et geet... mir wëssen, dass duerch d'Energie-Präisser den Index-Mechanismus och en Turbo kritt huet.

Mir hunn en Engagement och geholl an enger éischter Tripartite mat den Sozialpartner nach dëst Joer.

Deen hat net virgesinn, dass nach eng zweet Index-Tranche Enn dës Jores géif ufalen.

Mir sinn eis bewosst, dass d'Situatioun déi ass, dass am Moment fir d'Leit d'Präisdeierecht eng Realitéit ass.

Mir sinn eis bewosst, dass d'Energie-Präisser an d'Rechnung vun der Energie déi nächst Wochen an déi nächst Méint wäerten an d'Luucht goen.

A fir eis ass dann eng vun de Prämissen, dat heescht, dass keng 2. Index-Tranche sollt falen, mee virun allem, dass och déi Hausse vu Liewenskäschten sou drastesch an d'Luucht geet, e Facteur fir sech zesumme mat de Sozialpartner ronderëm en Dësch ze setzen a mat hinnen ze verhandelen.

Mir hunn eppes ënnerschriwwen, mee ech muss Iech awer soen, dass et ganz schwéier, ganz schwéier, net nëmme politesch, awer och sozial a mënschlech, de Leit z'erklären, wann alles méi deier gëtt, wann de Prêt méi deier gëtt, wann d'Energie méi deier gëtt, wann d'Heizung méi deier gëtt, wann de Bensinn méi deier gëtt, wann d'Iesse méi deier gëtt, wann alles méi deier gëtt, dass dee Mechanismus, dee mir hei zu Lëtzebuerg hunn, wou een awer eng gewësse Kompensatioun fënnt, einfach null Applikatioun géif fannen.

D'Äntwert gëtt elo zesumme mat de Sozialpartner preparéiert. Mee mir mussen op der enger Säit d'Aarbechtsplaze preservéieren, an awer och op der anerer Säit d'Liewensqualitéit vun de Leit, net kompenséieren, och net garantéieren, awer alles maachen, fir dass si sou gutt bleift, wéi si et och kennen. Mir sinn eis bewosst, dass schwéier Zäite op eis duerkommen.

An eis Roll als Regierung, ass ze kucke wéi een Equiliber ee ka fannen fir dass sou aus enger Energie-Kris och net nach eng sozial Kris zu Lëtzebuerg kritt.

An dat ass pur compétence vun der Regierung, fir déi dote Saachen ze verhandelen.

[Journalist]

An dann nach vum Timing hir. Wéi gesot, d'Facturen, déi explodéieren elo scho beim Gas ab Oktober.

Wann ee weess, wat d'Prozeduren, wéi laang déi Negociatiounen um Niveau vun der Tripartite kënnen daueren, an da villäicht nach eng legislativ Prozedur, déi hannendru kënnt; hutt Dir do net Angscht, ech mengen, dat ass sou e bësschen dee Gedanken, déi bei deene Gréngen elo dës Woch... den Zäitfacteur deen no vir gesat ginn ass, net dass dat einfach ze spéit och scho kënnt fir mat Zäiten anzegräifen, an de Leit ënnert d'Äerm ze gräifen?

[Xavier Bettel]

Also ech hunn de Rendez-vous de 14. September. Ech kann net méi rapid maachen, wéi direkt schonn 3 oder 4 Deeg drop 3 Deeg ze blockéieren, fir zesummen d'Tripartite unzefänken.

An ech hunn 3 Deeg geholl, a wann et muss sinn, ginn et der nach méi hannendrun. Ech wier frou wa mir et géife fäerdegbréngen, dass mir sou séier wéi méiglech och en Accord géife fannen.

Et ass eng Saach vu Responsabilitéit vun all de Partner. All de Partner! Net nëmmen d'Gewerkschaften. Och vum Patronat an och vun enger Regierung, also vun der Politik.

[Journalist]

Laurent Schmit, Reporter.lu. Et ass och e bësschen d'Fro opkomm fir déi Entlaaschtung, déi dann elo an Aussicht gestallt gëtt, ass do finanzielle Sputt do?

Hutt Dir do villäicht e Point gemaach mat der Finanzministesch? A wann, a wéi wäit ass do eng Géigefinanzéierung och noutwenneg, dass ee villäicht op aner Plazen Steiere muss eropsetzen?

Wat ass do de Stand vun der Diskussioun? Also de Sputt ass där gréisser een.

[Xavier Bettel]

Mir hate scho méi agreabel Zäiten, budgetaires Zäiten. Mee eng Regierung muss och Verantwortung huelen a kucke wéi, dans la limite du possible, och d'Hëllefe kënne sinn.

Huelt mir et elo net iwwel, dass ech Iech keng Zuel soen, wann ech iwwerhaapt nach net ugefaangen hunn iwwerhaapt mat de Sozialpartner ze diskutéieren an d'Resultat nach net kennen.

Déi Diskussioune fanne jo statt och elo wou de Budget, also am Fong d'Situation budgétaire, och presentéiert gëtt vun der Madamm Backes mat de Sozialpartner, fir dass mir do de selwechte Point de départ och hunn, fir ze wëssen iwwerhaapt: wat...ass e Sputt do?

A wann de Sputt do ass, wéi deen och sollt... wéi grouss deen och ka sinn. Mee huelt mir et net iwwel; ech kann do och elo net haut schonn driwwer diskutéieren wat villäicht méiglecherweis kéint kaschten oder géif kaschten.

An... Dir frot och nach dann ob een dat kompenséiere soll oder Steieren... Also dat ass fir mech ëmmer déi leschte Léisung, an et gi ganz vill Léisunge virdrun.

Déi éischt Saach, déi och scho komm ass, an ech mengen dass déi ganz wichteg ass, dee Rendez-vous, well et ass elo e bësschen ënnergaangen an et huet och keen eng Fro doriwwer gestallt, wat och den Här Turmes arrangéiert.

Mee d'nächst Woch kënnt och eng Campagne fir Energie anzespueren. An dat soll ee wierklech net kleng schreiwen.

De But ass net dass een dono kuckt finanziell ze hëllefen fir d'selwecht Energie ze benotzen.

De But ass, dass mir wierklech alleguerten et fäerdeg bréngen duerch deen Effet de solidarité ënnert ons, do wou et net muss sinn, och en Effort kënnen ze maachen.

An dat geet vun A bis Z. Jiddweree ka sech d'Fro stellen: muss ech dat dote maachen, oder kann ech och anescht maachen?

An et ass villäicht dee Moment, an net nëmme wéinst, pardon wann ech dat elo sou direkt soen, mee wéinst Klimafroen, mee och dowéinst, dass ee sech villäicht och verschidde Gewunnechten, déi ee virdrun hat, soll oder kéint änneren.

Mee virun allem och elo fir op déi Energiefro kënnen ze äntweren. Also dee Rendez-vous d'nächst Woch ass ganz ganz wichteg.

An de But ass, de But ass, dass sou vill wéi méiglech wierklech volontaire ka gemaach ginn, dat heescht, dass jiddwereen och versteet, dass en en Deel vun der Léisung ass.

Dës Regierung wëll net imposéieren, andeems se Gesetzer ab initio wëll onbedéngt hu fir Saachen z'imposéieren.

De But ass wierklech, dass mir d'Leit mathuelen an hinne soen: zesumme kënne mir schonn Efforte maachen, wou mir villäicht dono keng Contraintë brauchen.

Dat ass dat wierklech als Wonsch wat mir och hunn.

[Journalist]

Dann nach eng Fro un den Här Turmes.

Wéi gesäit et aus bei den Energieversuerger? Well déi komme jo elo awer a ganz gewalteg Cashflow-Contrainten, an am Ausland hat een och scho Versuerger, déi elo hu misste staatlech gerett ginn, bezéiungsweis zu Lëtzebuerg een Acteur, dee verschwonnen ass.

Wéi gesäit et do aus?

[Claude Turmes]

Ech mengen dat ass e ganz eeschte Problem, dee mir stänneg mat de Versuerger diskutéieren.

Dat heescht, mir maache reegelméisseg mat hinnen de Point: hutt dir iergendeng Schwieregkeet, och an deem dote Beräich?

A mir hunn och ugefaangen an der Regierung... Mir hu jo, an der Tripartite hu mir jo deen... quasi och déi Liquiditéit vu 500 Millioune fir d'Entreprisen, a mir sinn och amgaangen ze kucken, wann dann eng Kéier d'Noutwendegkeet wier, dass dee Fong och kéint genotzt ginn fir eng Energie-Entreprise...

Well wa se an engem Problem wier vu Liquiditéit... gutt, ech mengen... Eis Entreprisen, an ech muss dat wierklech och hinne soen, a Merci soen, déi si seriö geréiert.

A gutt... an, ech menge, mir liesen jo elo an der Éisträicher Press, ech mengen do muss een och elo mol herno kucken:

Wat sinn dat da fir e Genre Transaktiounen, déi do gemaach gi sinn? Mir hunn dat um Radar. Mir hunn am Noutfall en Instrument scho virgesinn.

A mir sinn a stännegem Kontakt mat eise Fournisseuren, fir eben erauszefannen: hu si Problemer oder net.

[Xavier Bettel]

Här Wiltgen.

[Journalist]

Sydney Wiltgen vum Tageblatt. Als éischt eng Fro un Iech, Här Premierminister.

Dir sot, dat Ganzt misst elo zesumme mat de Sozialpartner decidéiert ginn. Bon am Fréijoer war et awer esou, dass scho virun der Tripartite jo och en Energie-Dësch zesumme komm ass.

Firwat war dat elo keng Optioun?

[Xavier Bettel]

Et hätt kënnen eng Optioun sinn. Mee hei ass de Fait, dass mir jo wëssen, dass den Index gedriwwe gëtt duerch déi Energiepräisser.

Dat heescht, d'Äntwert kann net nëmme sinn: Energie oder Index. Dat eent huet och e Lien mat deem aneren. Fir mech ass wichteg, dass mir gemeinsam Propositioune mat de Sozialpartner ausschaffen, fir ze kucken, wéi mir am Fong de Coût, deen déi Hausse huet, sou kleng wéi méiglech kënnen halen, oder... Dat eent ass liéiert mat deem aneren. Dat eent ass liéiert mat deem aneren, a fir mech ass et wichteg, dass mir do Sozialpartneren hunn.

An ech ka mir virstellen, dass och bei deem Energie-Dësch, deen een oder deen aneren, en huet mir et och matgedeelt, frou gewiescht wier, wa se och dobäi gewiescht wieren.

Mee fir eis wor et wichteg deemools mat de Providere kënnen deen Echange och ze hunn, dee ganz informativ a wichteg war.

An dat wor jo scho wäit éier wierklech déi Kris sech och verschlëmmert huet.

Mee... ech hu léiwer ze vill Sozialdialog, wéi net genuch Sozialdialog.

[Journalist]

Dann nach eng Fro un den Här Turmes:

Ech stemmen do un eng Fro vum Kolleeg vun RTL un. Deen huet gefrot: kënnt Lëtzebuerg iwwert de Wanter, wa Russland de Gas zoudréint?

Dir sot, dat ass eng europäesch Geschicht. Kënnt Europa dann iwwert de Wanter, wann elo Russland de Krunn zoudréint?

[Claude Turmes]

Also ech mengen, et ass jo esou: du hues Länner, déi si méi exposéiert, also ganz exposéiert, wa Russland de Krunn zoudréint.

Dat ass Däitschland, Éisträich, Slowakei. Länner, déi manner exposéiert sinn, sinn Holland, Belsch, Lëtzebuerg,

well mir eben direkt a ganz no bei den Häfen sinn, wou Gas iwwer Flësseg-Äerdgas-Schëffer erakënnt op Zeebrügge, op Rotterdam, a wou d'Infrastruktur do ass. Dat heescht, mir sinn net sou getraff gewiescht wéi Däitschland.

Mee wann Däitschland natierlech extrem betraff wier, dann natierlech... Ech ginn Iech ee Beispill.

Wann d'BASF zu Ludwigshafen zoumécht, da weess ech net ob de Robin an Dupont, an all eis cheemesch Fabricken hei hir Produiten nach kréien.

Dat heescht, mir hunn alleguerten en Interêt, dass mir solidaresch bei der Gas-Kris ëmginn.

An ech muss Iech soen, heiansdo ass Europa jo e bëssche schwéierfälleg, mee an där Gas-Kris: mir hunn an 2 Méint et fäerdegbruecht e Reglement ze maachen iwwert d'Gas-Späicher, an op där Basis ass Gazprom expropriéiert ginn an d'Gas-Späichere sinn elo gefëllt.

A mir hunn et an enger Woch fäerdeg bruecht, kollektiv eng Spuercampagne vu 15% Gas.. an déi setze mir och elo ëm, an do gëtt iwwerall dru geschafft.

A wa mir elo nach déi Gas-Akafsplattform, wann déi elo nach besser funktionéiert, dann hu mir... Dann ass de Chantage vum Putin, da gräift deen net méi, well mir genuch Äerdgas hunn... an da bleift eis nach de Problem vum Gaspräis.

Mee gutt... Wa mir... Wann d'Marchéë bis sécher sinn, dass genuch Gas do ass, dann hu se éischter d'Tendenz no ënnen.

A wat interessant ass: säit 2-3 Deeg, ass dee Peak dee mir elo haten...

Wat huet Russland ge maach d'lescht Woch? D'lescht Woch hu se wierklech quasi de Bazooka erausgeholl.

Se hunn Nordstream1 erëm iergend een technesche Problem erfonnt. An Nordstream1 ass déi déckste Gasleitung. Dat ass wierklech... dat ass maximal threat, wann s de déi op 0 setzt.

An dat zweet wat se gemaach hunn: Gazprom huet versprache Livraisounen am grousse Stil un ENGIE, ENGIE Frankräich-Belsch, einfach d'Verträg op 0 gesat.

Dat heescht, d'Marchéë sinn d'lescht Woch... dat war eng Manoeuvre fir d'Marchéën an d'Onendlecht ze schéissen.

An d'Marchéë sinn natierlech no uewe gaangen. Awer säitdeem kloer ass, an dat war och de Statement vum Bundeskanzler Scholz, an dono och d'Publikatioun vun den Zuele vun der Kommissioun, wéi gefëllt d'Gas-Späicher sinn....

De Message, dass déi Däitsch a Rekordzäit zu Wilhelmshafen deen Terminal baue fir Flësseggas, dat huet elo schonn dozou gefouert, dass de Gaspräis erëm gefall ass.

An do weist et, do gesäit een, wéi wichteg dass et ass, dass mir zesumme konsequent schnell handelen.

Beim Gas hu mir dat elo gemaach, a wa mir beim Stroum och do e Problem hunn, da sinn ech iwwerzeegt, dass mir nächste Freideg do och eng Rei gutt Mesuren huelen, wéi z. B. eng europäesch Stroumspuercampagne, an eben och déi eng oder aner Moossnamen am Stroum-Marché.

[Journalist]

Da villäicht awer nach eng Kéier e bësschen op de nationalen Niveau erofgebrach. Wier et net eng Méiglechkeet... Dir sot, Agräifen an de Marché wier eng Méiglechkeet...

Wier net eng Méiglechkeet déi Lëtzebuerger Gas-Späicher-Reserven ze notzen, fir hei zu Lëtzebuerg zumindest dann eben de Präis villäicht e bësschen ze drécken kuerzzäiteg, bis da villäicht esou Mesuren a Kraaft trieden, déi bei enger Tripartite eventuell géife beschloss ginn?

[Claude Turmes]

Also Dir musst verstoen, déi Gas-Späicher sinn do haaptsächlech fir d'Versuergungssécherheet.

Et ass natierlech awer och esou, dass... déi Gas-Späicher-Mengen, déi si jo zu engem gewësse Präis akaf ginn.

An an deene Rechnungen, déi d'Enovos oder eng Süd-Energie elo mécht, fir de Präis, sinn natierlech déi doten Quantitéiten och mat agepräist.

Dat heescht, wann eis Versuerger net hir Gas-Späicher gefëllt hätten, zu engem Moment, wou se nach konnten de Gas och méi gënschteg kréien, da wier de Präis nach méi héich.

Mir schwätzen elo hei vun Erhéijunge vu 70, 80%. Um Marché ass de Präis 400 - 500 % eropgaangen.

Dat heescht, iwwert de Fait, dass déi Entreprisen eben och eng Responsabilitéit hu beim Aspäichere vun deem Gas...

Also do ass ee Gas-Späicher, d.h. do ass een, deen ass den Operateur vun deem Gas-Späicher, an dann ass do e Gas-Fournisseur, deen ass obligéiert fir do anzelageren.

A well deen eben och eng Obligatioun huet, och iwwer dat europäescht Reglement, hëlleft et, ech géif emol soen, 70 - 80% ass déi Versuergunssécherheet, an déi aner 20 - 30% hëlleft et, wann s de dann dee Moment wou s de de Gas-Späicher fëlls, wann s de do e bessere Präis häss wéi elo, wou s du e muss op de Marché erausbréngen, dann huet et och e präisdämpfenden Effet.

An dat ass fir Lëtzebuerg och de Fall. Dat heescht, déi Haussen, déi mir elo gesi bei der Enovos an och bei der Süd-Energie, déi sinn deelweis e bësschen ofgepuffert och doduerch dass dee Gas agelagert ginn ass.

[Journalist]

Merci.

[Journalist]

Moien. Fir RTL Radio. Et ass scho vill ofgedeckt ginn. Et ass e bësschen am Sënn vun Nohake villäicht.

Mee zum Index: Dir hutt gesot, eng null Applikatioun vum Index geet och net. Wat ass dann elo wann déi nächst Tranche egal wéi erfält virun Abrëll 2023?

Gëtt déi egal wéi op Abrëll 2024 verréckelt, oder ass do eben eng Modifikatioun par rapport vum leschten Accord méiglech, fir ze soen, dass déi z. B. am Dezember 2023 scho géif bezuelt ginn. Ass dat eng Optioun, déi op d'mannst um Dësch läit?

[Xavier Bettel]

Här Aulner, ech negociéiere mat de Sozialpartner. Ok. Dir hutt gesot...

Mir kënne gären iwwert d'perséinlech Meenung diskutéieren, mee d'Negociatioune wäert ech mat de Sozialpartner an der Tripartite maachen.

[Journalist]

Ok, dann... Déi nächst Fro ass déi par rapport zur europäescher Propositioun, an Dir ënnerstëtzt eben déi déi elo um Dësch läit.

Do ass dann... wéi ass dat ze verstoen, wéi Dir gesot hutt, dass ee muss Spagater kréien, tëscht Präis deckelen, zu engem gewëssene Grad, wann ech dat wierklech elo graff esou duerstellen, an dann op der anerer Säit, muss d'Energie-Versuergung garantéiert sinn.

Heescht dat, dass de Präis muss méi deier ginn fir dass net ze vill konsuméiert gëtt och? Ass dat d'Iwwerleeung dohannert?

[Claude Turmes]

Ehm... nee. Do ass net de Lien.

Et ass esou... Also ech hunn Iech jo d'Beispill ginn Spuenie Portugal. Dat heescht, do ass eng Mesure geholl ginn, mee déi ass elo villäicht.. déi hëlleft e bëssche Spuenien a Portugal, awer si zerstéiert de Bannemarché a Frankräich.

Dat ass awer en zimmlechen Desaster an engem Moment wou Frankräich wierklech d'Nopeschlänner bräicht, wann dann ee Land seet, wat 5, 6, 7% kéint liwweren, wann dat da seet: ech liwweren dir elo näischt méi.

An dat ass eben dat, wou een immens muss oppassen, dass een net Agrëff mécht, déi dann dozou féieren, dass d'Grenzen zouginn.

An ech mengen, da si mir e bësschen an enger änlecher Politik wéi beim Covid. Ech mengen do... wa mir elo an de System kommen, wou jiddwereen probéiert just national ze kucken, sech plus ou moins gutt ze stoussen...

Éischtens emol hu mir beim Covid gemierkt: mir si richteg gutt ginn, wéi mir europäesch Léisunge fonnt hunn: de gemeinsamen Akaf, de Fait, dass mir gekuckt hunn, och hei an der Regioun, dass mir d'Grenzen opbehalen hunn, an ech mengen, dat ass beim Stroum a beim Gas och essentiell wichteg. Wa mir am Gas-Marché... deen Dag, wou, wat weess ech... wann do Belsch an Holland net méi géifen an Däitschland liwweren, majo dann ass Däitschland immens fragiliséiert.

An dofir... Mir mussen eng Léisung fannen, déi präisdämpfend ass, an déi an engems och d'Versuergungssécherheet sécherstellt.

[Journalist]

Dir hutt et och gesot... Dat do ass jo elo eng Solidaritéit dann tëscht den EU-Länner, an Dir frot gläichzäiteg och hei am Land Solidaritéit.

Dat heescht, par rapport zu de Spuermesuren, déi Dir wäert elo presentéieren, sinn do Strofe virgesinn, fir Leit, déi sech net drun halen, déi einfach soen: ech loossen d'Luuchten un, ech maache meng Piscine waarm, oder wéi och ëmmer?

Respektiv Industrien, déi d'Spill net mat géife maachen? An dann d'nämmlecht fir Europa... Wann elo Länner, an ech mengen Lëtzebuerg ass elo net grad de klengste Consommateur....

Wisou solle mir op d'Solidaritéit vun den anere Länner zielen, déi méi Efforte maache wéi mir? Sinn do iergendwéi awer och Defense-Mechanisme virgesinn?

[Claude Turmes]

Also an deem Reglement vun der Europäescher Unioun, do gëtt et zwou Phasen. Déi éischt Phas ass volontaire. Duerch volontaire Moossname 15% aspueren. Et ass déi Phas, wou mir elo dra sinn.

A wann dat net géif duergoen, respektiv wann d'Situatioun um Gas-Marché versuergunssécherheetsméisseg sech géif zouspëtzen, da kann d'Europäesch Kommissioun eng Propose maachen, an da muss eng Majoritéit fonnt gi vun den Energieministeren, fir et op d'obligatorescht eriwwerzezéien. A mir sinn natierlech hei zu Lëtzebuerg preparéiert. D'Phas 1 ass fräiwëlleg, an dir wäert d'nächst Woch en Donneschdeg gesinn: dat ass e flotte Plang, wou mir wierklech mat villen Acteuren zesumme wäerten déi 15% hikréien.

An dann hu mir natierlech och scho virgesinn, dass mir iwwert e Reglement grand-ducal géife verschidde Saache verbindlech maachen, an da musse mir natierlech och virgesinn: och wann dat net géif gräifen, ech mengen da kënns de an d'Situatioun, wou s de muss ufänken ofzespären.

An dat ass dann deen 3. Deel vum Plang. An dee Plang, dee wëlle mir bis Enn September och stoen hunn, wa mir en da mussen op Bréissel erareechen.

An et ass elo natierlech eng Donne nach, déi e Freideg wäert diskutéiert ginn. Bis elo war et e Gasaspuerplang.

Wann elo d'nächst Woch e Freideg mir all der Meenung sinn, mir mussen och beim Stroum aspueren, da kann et sinn, dass mir villäicht nach e puer Stroum-Saachen do mussen abauen.

Mee... nach eng Kéier: dat leeft konsequent, an an enger éischter Phas, bis elo an der fräiwëlleger Phas...

An ech mengen, de Premier huet jo och schonn e flotten Appell gemaach. Hei geet et wierklech drëm, alleguerten zesummen: de Staat als Virbild.

D'Gemengen. Dir wäert gesinn, dass d'Gemenge super matmaachen. Déi ganz UEL Community, also sämtlech Betriber, mécht mat.

An da mengen ech, ass et jo och esou, dass d'Leit dann natierlech och mengen ech méi motivéiert sinn, well all déi aner an der Gesellschaft och eppes maachen.

[Journalist]

Ech hu just nach eng lescht Fro. Ech weess net wéi vill Leit déi Meenung deelen, mee dee vun der ADR, dee seet dass d'Energie-Präisser eigentlech just klammen, well Dir Sanktioune géint Russland decidéiert hutt.

[Claude Turmes]

Déi... ech iwwerloossen Dir déi Äntwert, Här Premierminister.

[Xavier Bettel]

Et ass schwéier Wierder ze fannen. Hätt ee sollen einfach nokucken, wann en Noper, e gréisseren Noper, e Land attackéiert?

Hätt och solle kee reagéieren, wéi mir eng Kéier vum engem groussen Noper attackéiert gi waren?

Ech si frou, dass mir zesumme solidaresch sinn.

En drëtte Weltkrich wëlle verhënneren. A mat Sanktioune kucken, eng Influenz ze hunn.

Ob se erfollegräich sinn oder net... D'Moyene si limitéiert, mee ech sinn houfreg, dass eng Europäesch Unioun, déi Wäerter, fir déi mir stinn vun Demokratie,

vun internationalem Recht a vum Droit vun dem Vollek kënne fräi ze liewen, eise Prinzip gehalen hunn.

An den Här Kartheiser soll sech déi Fro stellen. Ech si frou, dass Leit, déi mol net Noper vun eis waren, am zweete Weltkrich eis befreie komm sinn.

An net reagéieren, ass fir mech keng Optioun. An ech ka just soen, bei eis an der Partei, mir waren och extrem schockéiert.

[Claude Turmes]

Mir hunn dat och intern diskutéiert. An, ech mengen, et ass säit deem Statement vum Här Kartheiser, ass et méi kloer wou ee steet, politesch.

Et ass déi selwecht Positioun wéi den AFD. Wéi Le Pen. Wéi verschiddener an Italien. Et ass déi selwecht Positioun.

Gutt. Ech mengen, dass dee Radios-Interview d'Saache méi kloer gemaach huet.

[Xavier Bettel]

Den Här Turmes huet um 14:00 Auer eng Reunioun mat....

[Claude Turmes]

Jo, mee ech mengen....

[Journalistin]

J'osais pas le faire moi-même (rires). Ioanna Schimizzi de Paperjam. Des sujets un petit peu plus légers que cette dernière question...

Mais je voulais juste vous demander, Monsieur Bettel: vous avez dit tout à l'heure que chacun de la Tripartite doit être prudent et solidaire.

Est-ce que c'est une manière de dire que la manière de faire des Gréng cette semaine, d'avoir une proposition finalement indépendante, était peut-être pas la meilleure façon de faire, justement, selon vous?

[Xavier Bettel]

Ech hu just virdru scho gesot, dass ech Regierungschef sinn, a mat deene grénge Vertrieder och an der Regierung, mat deene roude Vertrieder an der Regierung, mat deene bloe Vertrieder an der Regierung, déi Politik maachen, déi mir fir richteg fannen. An ech wëll net an eng Surenchère och kommen.

An dass déi Gespréicher , déi ech leeden, um Regierungsniveau sinn, an dass mir eis do ganz eens sinn.

An dofir och souguer haut allen 2 hei stinn, fir Iech och vläicht dat ze beweisen, dass keen Zigaretteblietchen hei tëscht de Regierungsparteien ass, au Niveau vun der Analys, vun de Regierungsparteien... op jiddwer Fall Regierungsmemberen.

[Journalistin]

Vous étiez surpris, justement, qu'une proposition, comme ça, sorte, entre guillements?

[Xavier Bettel]

Ech sinn net Spriecher vun deene Gréngen. Ech organiséieren och net hir Pressekonferenzen. Autre question sur les aides. Vous expliquiez tout à l'heure que vous attendiez les résultats des accords, enfin, de l'accord tripartite.

[Journalistin]

Est-ce que ça veut dire qu'on aura un "bouquet", entre guillements, d'aides, comme lors des dernières annonces, ou on peut s'attendre quand même à des aides qui vont être annoncées ponctuellement, en amont de la Tripartite?

[Xavier Bettel]

Nee. Mir hunn... dat huet den Här Turmes an ech och bestätegt, an dat geet och op déi Fro, déi Dir virdru gesot hutt: Mir wëlle mat de Sozialpartner e ganze Package och ausmaachen, well mir och wëssen, dass d'Energiedeierecht, deen Impakt och ass, deen um Index, deen den Turbo agesat huet, an et fir eis wichteg ass, dass een dat doten och alles zesummen analyséiert.

[Journalistin]

Dernière question, et après j'arrête:

Au niveau des aides sur les carburants. Donc, elles se sont arrêtées il y a deux jours, alors que des pays, par exemple, comme la France, à l'inverse, ont augmenté leurs aides.

Est-ce que ce n'était pas possible, entre guillemets, de prolonger encore une fois les aides sur les carburants?

Ou vous attendez, là encore, d'avoir des accords au niveau de la Tripartite, pour peut-être avoir de nouvelles aides au niveau des carburants?

[Xavier Bettel]

Mir haten eis ausgemaach, dass dat e gewëssenen Delai hat. Et ass fir ee Mount verlängert ginn, dat ass och den Accord, dee mir fonnt hunn, an deen ass och ausgelaf.

[Journalistin]

Merci beaucoup!

[Xavier Bettel]

Merci!